Danske familier vil i år bruge 4444 kroner på at fejre julen, og de bløde pakker er i top.

4.444 kr. Det vil de danske familie bruge på at fejre julen i år. Sådan lyder vurderingen i en rapport, der er lavet af Centre for Retail Research for nettjenesten Kelkoo. Julegaverne alene vil tegne sig for godt 2500 kroner for en husstand, mens julemad og drikkevarer vil løbe op i knap 1400 kroner. Blandt gaverne er de bløde pakker atter i top. Cirka 40 procent af budgettet til gaver ventes at gå til tøj og sko, mens omkring 30 procent vil blive brugt på forbrugerelektronik. Derefter følger legetøj og kosmetik med hver i omegnen af 15 procent. Samlet set ventes det danske salg i de seks uger fra midt i november til årets udgang at stige med 1,3 procent, svarende til godt 500 millioner kroner. Det indbefatter dog ikke kun julevarer, men også salg af for eksempel biler.